हिंदी न्यूज़ - उठने जा रहा है ब्लैक होल के रहस्य से परदा, आज पहली बार दिखेंगी तस्वीरें- हिन्दी समाचार, टुडे लेटेस्ट न्यूज़ इन हिन्दी
उठने जा रहा है ब्लैक होल के रहस्य से परदा, आज पहली बार दिखेंगी तस्वीरें
ये आज तक रहस्य है कि ब्लैक होल के भीतर जाने के बाद चीजें कहां गायब हो जाती हैं.
news18 hindi | April 10, 2019, 5:47 PM IST
ब्लैक होल पर कितनी ही हॉलीवुड फिल्में बन चुकी हैं, लेकिन असल में ब्लैक होल किसी ने नहीं देखा है. बुधवार शाम तकरीबन 6.30 बजे पहली बार ब्लैक होल की तस्वीरें सामने आएंगी. अंतरिक्ष पर शोध कर रहे हैं वैज्ञानिक प्रेस कॉफ्रेंस के जरिए तस्वीरें दुनिया के सामने लाएंगे. इससे पहले भी वैज्ञानिक ब्लैक होल की तस्वीरें लेने की कोशिश करते रहे हैं, लेकिन इसका गुरुत्वाकर्षण बल इतना ज्यादा है कि कभी कामयाबी नहीं मिल सकी.
दुनिया की 6 जगहों पर असल ब्लैक होल की तस्वीरें देखी जा सकेंगी जो कि इवेंट हॉरिजन टेलीस्कोप (EHT) से ली जाने वाली हैं. हवाई, एरिजोना, स्पेन, मेक्सिको, चिली और दक्षिणी ध्रुव में टेलीस्कोप लगाए गए हैं. हरेक टेलीस्कोप एक फुटबॉल पिच के बराबर है. इन सबको जोड़कर एक वर्चुअल टेलीस्कोप बनाया गया है. इसे खास ब्लैक होल की तस्वीर लेने के लिए ही तैयार किया गया है.
रेडियो टेलीस्कोप के जरिए दो ब्लैक होल को स्पॉट किया गया और उन पर लगातार नजर रखी गई. सेजिटेरियस ए- जो कि एक सुपरमैसिव ब्लैक होल साइट है. ये पृथ्वी से 26 हजार प्रकाशवर्ष दूर है, जबकि दूसरी साइट एम-87 ब्लैक होल की है. ये दोनों ही ब्लैक होल साइट्स सुपरमैसिव ब्लैक होल के तहत आती हैं. वहीं एक और तरह का ब्लैक होल होता है जिसे गार्डन वैरायटी ब्लैक होल के नाम से जानते हैं.
ब्लैक होल अंतरिक्ष की वो जगह है जहां फिजिक्स का कोई कायदा-कानून नहीं चलता है. इसका गुरुत्वाकर्षण इतना शक्तिशाली होता है कि इसके भीतर जाने के बाद कोई भी चीज बाहर नहीं आ पाती है, यहां तक कि प्रकाश भी. ब्लैक होल पर जो भी रोशनी पड़ती है, तुरंत भीतर गायब हो जाती है. कुछ समय पहले वैज्ञानिकों ने पाया कि ये रहस्यमयी खगोलीय चीज लगातार बढ़ रही है और इसके बावजूद इसका आकार जस का तस है. बढ़ने के बाद भी आकार के न बढ़ने का जवाब अब जाकर मिल पाया है.
ब्लैक होल किसी तारे का आखिरी वक्त माना जा सकता है. जब कोई विशाल तारा खत्म होने की ओर होता है तो अपने ही भीतर सिकुड़ने लगता है. आखिर में ये ब्लैक होल बन जाता है जो अपने भीतर किसी भी बड़ी से बड़ी चीज को निगल सकता है.
मरने वाले तारे में इतना आकर्षण होता है कि उसके भीतर का सारा पदार्थ आपस में ही सिमट जाता है और एक छोटे काले बॉल की आकृति ले लेता है. अब इसका कोई आयतन नहीं रह जाता है, लेकिन घनत्व अनंत रहता है. इसके बाद ये स्पेस के सारे पिंडों को अपनी ओर खींचने लगता है. जितनी ज्यादा चीजें इसके भीतर समाती जाती है, इसकी ताकत उतनी ही बढ़ती जाती है.
अंतरिक्ष विज्ञानी ब्लैक होल को उनके आकार के आधार पर अलग करते हैं. छोटे ब्लैक होल स्टेलर ब्लैक होल कहे जाते हैं जबकि बड़े वालों को सुपरमैसिव ब्लैक होल कहा जाता है. इनका भार इतना ज्यादा होता है कि एक ब्लैक होल लाखों-करोड़ों सूरज के बराबर हो सकता है. साल 1972 में सबसे पहले ब्लैक होल की पुष्टि हुई थी.
स्टीफ़न हॉकिंग ने ब्लैक होल पर इवेंट होराइजन की थ्योरी दी थी. इसके बाहरी हिस्से को इवेंट होराइजन कहते हैं. इससे रेडिएशन निकलती रहती है जिसे हॉकिंग रेडिएशन का नाम दिया गया. इसी की वजह से एक दिन ऐसा भी आता है जब ब्लैक होल अपना द्रव्यमान खो देता है. इस ब्लैक होल में जाकर प्रकाश, समय, स्पेस सब अपना अर्थ खो देते हैं. यहां जाने के बाद क्या होगा, ये अब तक कोई नहीं जान सका है. हो सकता है कि इससे आप किसी नए ग्रह में पहुंच जाएं या जलकर खाक हो जाएं. ये भी हो सकता है कि होल के भीतर आप रहें और अनंत काल तक वैसे ही रह जाएं.
स्टेनफोर्ड यूनिवर्सिटी के प्रोफेसर लियोनार्ड ससकाइंड ने इस पर काफी शोध किया कि आखिर बढ़ने के बाद ये पूरे स्पेस को निगल क्यों नहीं रहे. उन्होंने टॉय मॉडल्स को ब्लैक होल की शक्ल देकर होलोग्राम तैयार किया और सालों शोध की. इसमें पाया गया कि ब्लैक होल का आयतन और उसका संकरापन साथ ही साथ बढ़ता है. ये प्रक्रिया कितनी तेज है, इसका कोई अंदाजा फिलहाल भौतिक विज्ञान के नियम नहीं लगा सके हैं. दोनों ही चीजों के साथ बढ़ने की वजह से दोनों ही एक-दूसरे को काटते भी रहते हैं. यही वजह है कि लगातार बढ़ने के बाद भी ब्लैक होल का आकार वही रहता है, भले ही उसकी शक्ति बढ़ती जाती है.
कैलीफोर्निया इंस्टीट्यूट के भौतिक विज्ञानी जॉन प्रिस्किल भी प्रोफेसर लियोनार्ड की थ्योरी को दिलचस्प मानते हैं. वह कहते हैं कि कॉम्प्लेक्सिटी का ये आइडिया अच्छा है और इस पर आगे शोध की जा सकती है. हालांकि इस थ्योरी पर फिलहाल कोई भी सहमत नहीं है.
ब्लैक होल के विशेषज्ञ माने जाने वाले डगलस स्टेनफोर्ड जो कि प्रिंसटन में इंस्टीट्यूट फॉर एडवांस स्टडी के शोधकर्ता भी हैं, कहते हैं कि क्या ब्लैक होल के पास कोई इंटरनल घड़ी है जो समय के साथ चलती है. ब्लैक होल को फिलहाल फिजिक्स के ज्ञात तथ्यों की मदद से नहीं समझा जा सकता, इसके लिए कल्पना को आगे ले जाना होगा.